ચર્ચા કરવા માટે ક્યારેય વિષય ચર્ચવા ન બેસાય, એ તો શ્વાસ લેવા જેટલી સાહજિક ઘટના છે ! હું અને તેજસ, ફિલ્મ્સ, સંગીત, રાજનીતિ, દેશમાં પડતી આર્થિક ભીંસ, શેરબજાર, સાહિત્યથી માંડી આકાશ તળે હાજર દરેક વિષય પર ચર્ચા કરી શકતા ! પણ ‘વિજ્ઞાન અને તેમાં થનારી શોધો સાથેની ભવિષ્યની કલ્પનાઓ’, એ વિષય અમને બંનેને લગભગ એકસરખી તીવ્રતાથી સ્પર્શતો ! મારે અને વિજ્ઞાનને તો ગ્રેજ્યુએશન સુધીનો સાથ, અને બાકીનું એ વિષય પ્રત્યેની રૂચી, પણ તેજસ માટે તો વિજ્ઞાન એ જ જીવન ! એણે તો અવકાશની અને ભવિષ્યમાં થનારી શોધોની કેટકેટલીય કલ્પનાઓ સંભળાવીને મને રોમાંચ કરાવ્યો હતો ! અને હમણાં પણ મારી ચાની ચુસ્કીઓ અને એની સિગારેટના કશ વચ્ચે એવા જ વિષય પર વાતો થઇ રહી હતી.